b'\n_START_ARTICLE_\nGorski brest\n_START_SECTION_\nOpis\n_START_PARAGRAPH_\nGorski brest je listopadno drevo, ki lahko v vi\xc5\xa1ino dose\xc5\xbee do 35 m in ima premer debla do 150 cm. Deblo ima temno sivo skorjo, ki je pri mladih drevesih gladka, kasneje pa postane plitvo razpokana. Poganjki so rjavi in posuti z lenticelami. Veje so enakomerno porazdeljene in tvorijo \xc5\xa1iroko kro\xc5\xa1njo. Ob deblu rastejo navzgor, z oddaljenostjo od debla pa se povesijo. Koreninski sistem je mo\xc4\x8dan, a ne sega globoko pod povr\xc5\xa1je. Listi so enostavni, narobe jaj\xc4\x8dasti ali elipti\xc4\x8dni, dolgi med 8 in 17 cm in \xc5\xa1iroki med 3 in 12 cm. Imajo dvakrat napiljen listni rob in kratek pecelj, ki ni dalj\xc5\xa1i od 5 cm. Drevo zacveti pred olistanjem, obi\xc4\x8dajno v za\xc4\x8detku aprila, cvetovi pa so dolgi okoli 5 mm, dvospolni in rastejo v \xc5\xa1opih ali posami\xc4\x8dno na 10 mm dolgih pecljih. Plod je krilati ore\xc5\xa1ek dolg od 2 do 2,5 cm in \xc5\xa1irok okoli 1,5 cm. Dozori proti koncu maja ali v za\xc4\x8detku junija.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nGorski brest je samonikel od Irske do Urala in od arkti\xc4\x8dnega kroga na severu do Peloponeza na jugu. Lo\xc4\x8dena populacija se nahaja tudi v Iranu. Najbolje uspeva v vla\xc5\xbeni zemlji, vendar ne prena\xc5\xa1a poplav, dobro pa prena\xc5\xa1a onesna\xc5\xbeen mestni zrak. V naravi se vrsta \xc5\xa1iri samo s pomo\xc4\x8djo semen. _NEWLINE_V Sloveniji je gorski brest raz\xc5\xa1irjen povsod, razen v Istri in na Obali, kjer raste na nadmorskih vi\xc5\xa1inah med 400 in 1200 m, redkeje tudi do 1500 m. Najpogostej\xc5\xa1i je v gorskem jelovem gozdu in gorskem ter predgorskem bukovem gozdu, pogosto v zdru\xc5\xbebah z velikim jesenom in gorskim javorjem._NEWLINE_Ob ugodnih rastnih razmerah lahko gorski brest dose\xc5\xbee starost nekaj sto let. Njegov les ima lepo barvo in teksturo in je nasploh izredno kakovosten. Ima ozko plast beljave in rde\xc4\x8dkasto rjavo \xc4\x8drnjavo z zelenkastim odtenkom. Njegova gostota zna\xc5\xa1a okoli 620 kg/m\xc2\xb3, uporablja pa se predvsem v mizarstvu za pohi\xc5\xa1tvo. V preteklosti so ga uporabljali tudi v kolarstvu za izdelavo vozov in ko\xc4\x8dij.\n_START_SECTION_\nOgro\xc5\xbeenost\n_START_PARAGRAPH_\nKot vse vrste brestov, je tudi gorski brest zelo dovzeten za holandsko bolezen brestov, ki ogro\xc5\xbea njegov obstoj, vendar pa je za bolezen nekoliko manj dovzeten kot sorodni poljski brest.'